**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για τα νομοσχέδια «Ο περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) (Τροποποιητικός) (Αρ. 3) Νόμος του 2022» και «Ο περί Παροχής Στεγαστικής Βοήθειας σε Εκτοπισθέντες, Παθόντες και άλλα Πρόσωπα (Τροποποιητικός) Νόμος του 2022»**

**Παρόντες:**

Nίκος Κέττηρος, πρόεδρος Μιχάλης Γιακουμή

Χρίστος Χριστοφίδης Κωστής Ευσταθίου

Χρίστος Χριστόφιας **Μη μέλη της επιτροπής:**

Ρίτα Θεοδώρου Σούπερμαν Mαρίνος Μουσιούττας

Χρίστος Σενέκης

Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε τα πιο πάνω νομοσχέδια σε συνεδρία της, που πραγματοποιήθηκε στις 28 Δεκεμβρίου 2022. Στη συνεδρίαση αυτή κλήθηκαν και παρευρέθηκαν ενώπιον της επιτροπής ο γενικός διευθυντής του Υπουργείου Εσωτερικών και εκπρόσωποι της Υπηρεσίας Διαχείρισης Τουρκοκυπριακών Περιουσιών, της Υπηρεσίας Μέριμνας και Αποκατάστασης Εκτοπισθέντων (ΥΜΑΠΕ) του ίδιου υπουργείου και της Νομικής Υπηρεσίας της Δημοκρατίας.

Σημειώνεται ότι, κατ’ εξαίρεση της συνήθους διαδικασίας συζήτησης, τα υπό αναφορά νομοσχέδια εξετάστηκαν από την επιτροπή κατά προτεραιότητα λόγω της φύσης και της σημασίας των προτεινόμενων νομοθετικών ρυθμίσεων, σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων. Ειδικότερα, για τη συζήτηση των νομοσχεδίων ακολουθήθηκε η προβλεπόμενη στον Κανονισμό της Βουλής διαδικασία όσον αφορά τα στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός του πρώτου νομοσχεδίου είναι η τροποποίηση του περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) Νόμου, ώστε να εισαχθεί αφενός ο όρος «Διευθυντής» και η ερμηνεία αυτού και ο όρος αυτός να σημαίνει τον Διευθυντή Εσωτερικών στον οποίο ανατίθενται καθήκοντα διευθυντή της Υπηρεσίας Διαχείρισης Τουρκοκυπριακών Περιουσιών του Υπουργείου Εσωτερικών ή τον λειτουργό στον οποίο ανατίθενται καθήκοντα διευθυντή της εν λόγω υπηρεσίας και αφετέρου η ερμηνεία του όρου «Υπηρεσία», η οποία θα σημαίνει την Υπηρεσία Διαχείρισης Τουρκοκυπριακών Περιουσιών του Υπουργείου Εσωτερικών.

Σκοπός του δεύτερου νομοσχεδίου είναι η τροποποίηση του περί Παροχής Στεγαστικής Βοήθειας σε Εκτοπισθέντες, Παθόντες και άλλα Πρόσωπα Νόμου του 2022, ώστε να εισαχθεί σε αυτόν ο όρος «Διευθυντής» και η ερμηνεία αυτού και ο όρος αυτός να σημαίνει τον Διευθυντή Εσωτερικών στον οποίο ανατίθενται καθήκοντα διευθυντή της Υπηρεσίας Μέριμνας και Αποκατάστασης Εκτοπισθέντων ή τον λειτουργό στον οποίο ανατίθενται καθήκοντα διευθυντή της εν λόγω υπηρεσίας και να αντικατασταθεί η φράση «Διευθυντής Υπηρεσίας Μέριμνας και Αποκατάστασης Εκτοπισθέντων» με τη λέξη «Διευθυντής», όπου αυτή απαντά στο κείμενο του υπό τροποποίηση νόμου, ώστε να σημαίνει τον Διευθυντή Εσωτερικών.

Ο γενικός διευθυντής του Υπουργείου Εσωτερικών ενημέρωσε την επιτροπή ότι με τις προτεινόμενες ρυθμίσεις επιδιώκεται η εναρμόνιση των υπό τροποποίηση νόμων με τις μεταρρυθμίσεις που προωθεί το Υπουργείο Εσωτερικών αναφορικά με την αναδιοργάνωση του υπουργείου και τη δημιουργία νέων θέσεων διευθυντών, με απώτερο στόχο την εύρυθμη λειτουργία του υπουργείου.

Στο πλαίσιο της συζήτησης των υπό αναφορά νομοσχεδίων στην επιτροπή, την τελευταία απασχόλησε η ερμηνεία του όρου «Διευθυντής» και συγκεκριμένα κατά πόσο αυτός θα σημαίνει μόνο τον Διευθυντή Εσωτερικών στον οποίο ανατίθενται καθήκοντα διευθυντή υπηρεσίας ή θα σημαίνει και τον λειτουργό στον οποίο ανατίθενται καθήκοντα διευθυντή της εν λόγω υπηρεσίας.

Σχολιάζοντας τις πιο πάνω παρατηρήσεις των μελών της επιτροπής, ο γενικός διευθυντής του Υπουργείου Εσωτερικών τόνισε ότι η συμπερίληψη στην ερμηνεία του όρου «Διευθυντής» λειτουργού στον οποίο ανατίθενται καθήκοντα διευθυντή υπηρεσίας έγινε, για να μπορεί ο υπουργός, μέχρι να πληρωθεί η θέση του διευθυντή, να αναθέτει προσωρινά καθήκοντα διευθυντή σε λειτουργό, χωρίς να απαιτείται να ακολουθηθεί η διαδικασία της αναπλήρωσης μέσω της Επιτροπής Δημόσιας Υπηρεσίας (ΕΔΥ), διαδικασία την οποία, όπως ο ίδιος δήλωσε, επικροτεί και η ΕΔΥ. Ωστόσο, δήλωσε ότι δε διαφωνεί με την εισήγηση μελών της επιτροπής να τροποποιηθεί η ερμηνεία του όρου «Διευθυντής», ώστε να διαγραφεί η δυνατότητα ανάθεσης καθηκόντων διευθυντή σε οποιοδήποτε λειτουργό.

Για την ερμηνεία του όρου «Διευθυντής», όπως αυτός προτείνεται με τα νομοσχέδια, και ειδικότερα για το θέμα της ανάθεσης καθηκόντων διευθυντή υπηρεσίας σε λειτουργό η εκπρόσωπος της Νομικής Υπηρεσίας δήλωσε ότι, παρ’ όλο που η προτεινόμενη διαδικασία είναι πρωτόγνωρη, η ρύθμιση αυτή προτείνεται για λόγους εύρυθμης λειτουργίας της υπηρεσίας και εν πάση περιπτώσει δεν ενέχει οποιοδήποτε νομικό πρόβλημα.

Συναφώς, η επιτροπή, λαμβάνοντας υπόψη τα πιο πάνω και για σκοπούς σαφήνειας δικαίου, προέβη σε νομοτεχνικές βελτιώσεις των κειμένων των νομοσχεδίων και με τη σύμφωνη γνώμη των εκπροσώπων του Υπουργείου Εσωτερικών και της Νομικής Υπηρεσίας της Δημοκρατίας τροποποίησε την ερμηνεία του όρου «Διευθυντής», που περιλαμβάνεται και στα δύο νομοσχέδια, ώστε να διευκρινίζεται ότι η ανάθεση καθηκόντων σε λειτουργό γίνεται από τον Υπουργό Εσωτερικών.

Υπό το φως των πιο πάνω, η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων αποφάσισε, κατά πλειοψηφία του προέδρου και των μελών της βουλευτών των κοινοβουλευτικών ομάδων ΑΚΕΛ-Αριστερά-Νέες Δυνάμεις, του Δημοκρατικού Συναγερμού και του Δημοκρατικού Κόμματος, καθώς και του μέλους της βουλευτή της ΕΔΕΚ Σοσιαλιστικό Κόμμα, να εισηγηθεί στη Βουλή την ψήφιση των νομοσχεδίων σε νόμους, ως αυτά διαμορφώθηκαν σύμφωνα με τα πιο πάνω.

Το μέλος της επιτροπής βουλευτής της Δημοκρατικής Παράταξης-Συνεργασία Δημοκρατικών Δυνάμεων εξέφρασε τη διαφωνία του όσον αφορά την ερμηνεία του όρου «Διευθυντής» και ειδικότερα για το ζήτημα της ανάθεσης σε λειτουργό καθηκόντων Διευθυντή Εσωτερικών, για το οποίο δήλωσε ότι θα καταθέσει σχετικές τροπολογίες.

Σημειώνεται ότι, σε περίπτωση ψήφισης των νομοσχεδίων σε νόμους, πρέπει να τροποποιηθεί ο τίτλος του πρώτου, ώστε να αναφέρεται ως «Ο περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) (Τροποποιητικός) Νόμος του 2023».

17 Ιανουαρίου 2023

ΣΚ/ΜΚ,ΝΧ/ΜΓ

Αρ. Φακ.: 23.01.063.268-2022 23.01.063.270-2022